20. Augusti väljak Harjumäel on taasiseseisvumispäevaks ehitud uutes lipumastides lehvivate lippudega.
Kesklinna valitsus tellis ja paigaldas uued lipumastid vahetult enne Eesti iseseisvuse taastamise 26. aastapäeva. Tänasel pidupäeval lehvivad linna esindusväljaku kohal kahes kuldse nupuga 16 meetri kõrguses mastis nii Eesti Vabariigi kui Tallinna lipp.
"Kesklinna valitsus soovib kõigile eestimaalastele ja meie pealinna külalistele rõõmsat pidupäeva!" ütles Kesklinna vanem Taavi Pukk. "Kõik on oodatud 20. augustil kell 14 Harjumäele aastapäevakontserdile, mis on kingituseks Tallinna linna poolt."